b'\n_START_ARTICLE_\nYksityiskoulu\n_START_PARAGRAPH_\nYksityiskoulu on koulu, jonka omistaa jokin julkisyhteis\xc3\xb6ist\xc3\xa4 riippumaton yksityinen taho. Tavallisesti t\xc3\xa4m\xc3\xa4 on voittoa tavoittelematon yritys, yhdistys tai s\xc3\xa4\xc3\xa4ti\xc3\xb6. Monissa maissa yksityiskoulu voi rahoittaa toimintansa kokonaan tai osittain lahjoituksin tai oppilailta ker\xc3\xa4\xc3\xa4m\xc3\xa4ll\xc3\xa4\xc3\xa4n lukukausimaksulla, mutta joissain maissa ne saattavat nauttia julkista tukea. Yksityiskoulut ovat usein valikoivia oppilaidensa suhteen ja monissa maissa niiden katsotaan tarjoavan parempaa koulutusta kuin valtion omistamien koulujen. Suomessa yksityiskoulut ovat nimest\xc3\xa4\xc3\xa4n huolimatta taloudellisesti t\xc3\xa4ysin riippuvaisia julkisista varoista niiden varainhankintaan kohdistettujen erilaisten rajoitusten (kuten kiellon ker\xc3\xa4t\xc3\xa4 oppilailta lukukausimaksuja) vuoksi, ja erityisesti investointeihin ne tarvitsevat yleens\xc3\xa4 julkista rahoitusta tai erityisi\xc3\xa4 rahanker\xc3\xa4yksi\xc3\xa4.\n_START_SECTION_\nYksityiset peruskoulut ja lukiot Suomessa\n_START_PARAGRAPH_\nVuonna 2007 Suomessa oli 75 yksityist\xc3\xa4 yleissivist\xc3\xa4v\xc3\xa4\xc3\xa4 koulua. N\xc3\xa4ist\xc3\xa4 47 oli Yksityiskoulujen liiton j\xc3\xa4seni\xc3\xa4. Sen j\xc3\xa4senkoulussa oppilaista oli erityispedagogisten koulujen lis\xc3\xa4ksi aikuislukioissa 13\xc2\xa0%, 8\xc2\xa0% kielikouluissa, 8\xc2\xa0% erityispedagogisissa kouluissa (Steinerkoulut ja Freinet-koulut) ja 5\xc2\xa0% kristillisiss\xc3\xa4 kouluissa._NEWLINE_Yleisradion mukaan parikymment\xc3\xa4 yksityiskouluista oli vuonna 2011 kristillisi\xc3\xa4._NEWLINE_Yksityiskouluja alettiin perustaa Suomeen 1800-luvun puoliv\xc3\xa4liss\xc3\xa4, ja niiden m\xc3\xa4\xc3\xa4r\xc3\xa4 oli suurimmillaan 346 koulua vuosina 1965\xe2\x80\x931966, mink\xc3\xa4 j\xc3\xa4lkeen niiden lukum\xc3\xa4\xc3\xa4r\xc3\xa4 alkoi laskea 1960-luvun lopulla ja 1970-luvulla kunnallistamisten, valtiollistamisten ja lakkauttamisten vuoksi. Suomen lukioista yli 80 prosenttia on ollut alun perin yksityisen kannatusyhdistyksen tai osakeyhti\xc3\xb6n perustamia ja yll\xc3\xa4pit\xc3\xa4mi\xc3\xa4. Yksityiset peruskoulut tarvitsevat valtioneuvoston ja muut oppilaitokset opetusministeri\xc3\xb6n luvan toimiakseen. Suurin osa yksityisist\xc3\xa4 kouluista noudattaa kansallista opetussuunnitelmaa. T\xc3\xa4st\xc3\xa4 ovat poikkeuksena kansainv\xc3\xa4liset ja vieraskieliset koulut (kuten International Baccalaureate -koulut). Lukukausimaksuja ei suomalaisissa yksityiskouluissa saa peri\xc3\xa4 (poikkeuksena jotkut vieraskieliset koulut), vaan koulujen toiminta rahoitetaan valtiolta ja kunnilta saatavilla oppilaskohtaisilla avustuksilla. Yksityisen koulun yll\xc3\xa4pit\xc3\xa4j\xc3\xa4n tulee olla yleishy\xc3\xb6dyllinen yhteis\xc3\xb6, jonka tarkoituksena ei ole tuottaa voittoa.\n_START_SECTION_\nMuut yksityiset oppilaitokset Suomessa\n_START_PARAGRAPH_\nSuurin suomalainen yksityinen oppilaitos on Haaga-Helia ammattikorkeakoulu, joka on samannimisen s\xc3\xa4\xc3\xa4ti\xc3\xb6n omistama. My\xc3\xb6s Suomen Liikemiesten Kauppaopisto \xe2\x80\x93 Atk-Instituutti (SLK) on yksityinen keskiasteen oppilaitos, jota my\xc3\xb6s yll\xc3\xa4pit\xc3\xa4\xc3\xa4 oppilaitoksen mukaan nimetty s\xc3\xa4\xc3\xa4ti\xc3\xb6.\n_START_SECTION_\nYksityiskoulujen kritiikki\n_START_PARAGRAPH_\nYksityiskoulut kasvattavat eriarvoisuutta ja niilt\xc3\xa4 puuttuu humanistinen koulutusmissio._NEWLINE_Yleinen yksityiskoulujen kritiikki on, ett\xc3\xa4 niiss\xc3\xa4 on rajallinen m\xc3\xa4\xc3\xa4r\xc3\xa4 paikkoja opiskelijoille ja ne ovat maksullisia, mik\xc3\xa4 johtaa siihen ett\xc3\xa4 kaikki kansalaiset eiv\xc3\xa4t p\xc3\xa4\xc3\xa4se yksityiskouluihin ja yksityiskoulujen oppilaat tulevat varakkaista perheist\xc3\xa4, jotka kuuluvat yl\xc3\xa4luokkaan tai yhteiskunnalliseen eliittiin. Yksityiskoulujen lukukausimaksuja my\xc3\xb6s nostetaan korkeammiksi, jotta yh\xc3\xa4 harvemmilla olisi varaa opiskella siell\xc3\xa4 ja t\xc3\xa4ll\xc3\xa4 tavalla yksityiskoulusta tulee entist\xc3\xa4kin eksklusiivisempi. T\xc3\xa4m\xc3\xa4 tarkoittaa ett\xc3\xa4 opiskelijavalinta suoritetaan varakkuuden perusteella eli syrjit\xc3\xa4\xc3\xa4n niit\xc3\xa4 jotka eiv\xc3\xa4t ole varakkaita. Kriitikoiden mukaan opiskelijavalinta pit\xc3\xa4isi tehd\xc3\xa4 kyvyn eik\xc3\xa4 varakkuuden mukaan._NEWLINE_Yksityiskoulujen varakkaista perheist\xc3\xa4 tulevat oppilaat ovat koulukavereita. My\xc3\xb6hemmin samat henkil\xc3\xb6t muodostavat paikalleen j\xc3\xa4m\xc3\xa4ht\xc3\xa4neen yhteiskuntaluokkarakenteen, jossa yhteiskunnan avainpaikoilla olevat henkil\xc3\xb6t tuntevat toisensa jo kouluajoilta ja valitsevat henkil\xc3\xb6it\xc3\xa4 koulukavereidensa joukosta. Yksityiskoulut siis haittaavat sosiaalista liikkuvuutta._NEWLINE_Yksityiskoulu on tapaus erityislaatuisesta hy\xc3\xb6dykkeest\xc3\xa4, jonka tarkoituksena on antaa etuly\xc3\xb6ntiasema muihin n\xc3\xa4hden. Yksityiskoulun antamalla opetuksella ei ole luontaista arvoa, vaan sen arvo syntyy suhteessa siihen mit\xc3\xa4 muilla on. T\xc3\xa4m\xc3\xa4 aiheuttaa kahdenlaista haittaa: yksityiskoulun opetuksen sis\xc3\xa4ll\xc3\xb6ll\xc3\xa4 ei ole juurikaan merkityst\xc3\xa4 jos oppilaitoksen tarkoitus on antaa etuly\xc3\xb6ntiasemaa, ja kun oppilaitos on osa statuskilpailua se v\xc3\xa4ltt\xc3\xa4m\xc3\xa4tt\xc3\xa4 tarkoittaa ett\xc3\xa4 on paljon h\xc3\xa4vi\xc3\xa4ji\xc3\xa4. Yksityiskoulujen tarjoaman opetuksen sis\xc3\xa4lt\xc3\xb6 ei siis v\xc3\xa4ltt\xc3\xa4m\xc3\xa4tt\xc3\xa4 ole korkeampitasoisempaa verrattuna julkisiin kouluihin, mutta yksityiskoulut aiheuttavat statuskilpailun kautta tilanteen, jossa suuri osa kansalaisista vet\xc3\xa4\xc3\xa4 lyhyen tikun._NEWLINE_Yksityiskoulut eiv\xc3\xa4t hyv\xc3\xa4ksy v\xc3\xa4kivaltaisia ja k\xc3\xa4yt\xc3\xb6sh\xc3\xa4iri\xc3\xb6isi\xc3\xa4 oppilaita. T\xc3\xa4st\xc3\xa4 seuraa ett\xc3\xa4 sellaisia oppilaita on julkisissa kouluissa.'